b'\n_START_ARTICLE_\nRegionalt helseforetak\n_START_SECTION_\nHovedoppgaver\n_START_PARAGRAPH_\nDe regionale helseforetakenes hovedoppgaver er pasientbehandling, utdanning av helsepersonell, forskning og oppl\xc3\xa6ring av pasienter og p\xc3\xa5r\xc3\xb8rende. Virksomheten omfatter sykehus, institusjoner i psykiatrien, ambulansetjenesten, n\xc3\xb8dmeldingstjenesten, sykehusapotek og laboratorier. Disse er organisert som (underliggende) helseforetak og er eid av det regionale helseforetaket alene. De er opprettet i medhold av helseforetaksloven og etter vedtak i styret for det regionale foretaket.\n_START_SECTION_\nForm\xc3\xa5l\n_START_PARAGRAPH_\nForm\xc3\xa5let med statens eierskap i regionale helseforetak er \xc3\xa5 oppn\xc3\xa5 gode og likeverdige spesialisthelsetjenester til alle som trenger det n\xc3\xa5r de trenger det, uavhengig av alder, kj\xc3\xb8nn, bosted, \xc3\xb8konomi og etnisk bakgrunn, samt \xc3\xa5 legge til rette for forskning og undervisning.\n_START_SECTION_\nMyndighetsvedtak\n_START_PARAGRAPH_\nHelseforetakene er underlagt politiske f\xc3\xb8ringer og rammebetingelser som i stor grad blir gitt gjennom myndighetsvedtak, dvs. lover, forskrifter og andre overordnede politiske vedtak, herunder budsjettvedtak. Spesialisthelsetjenesteloven, pasientrettighetsloven, prioriteringsforskriften, nasjonal helseplan og opptrappingsplanen for psykisk helse er andre eksempler p\xc3\xa5 slike vedtak.\n_START_SECTION_\nForetaksm\xc3\xb8tet\n_START_PARAGRAPH_\nForetaksm\xc3\xb8tet er \xc3\xb8verste myndighet i foretaket. Foretaksm\xc3\xb8tet kan sammenlignes med generalforsamlingen i aksjeselskaper. Statsr\xc3\xa5den som \xc3\xb8verste eier deltar i foretaksm\xc3\xb8tene personlig eller utsteder fullmakt til en representant for embetsverket dersom han eller hun er forhindret fra \xc3\xa5 delta. Foretaksm\xc3\xb8te mellom departement og regionalt helseforetak i januar hvert \xc3\xa5r, der styrings- og prestasjonskrav for \xc3\xb8konomi- og organisasjonsomr\xc3\xa5det blir fastlagt. Videre avholdes foretaksm\xc3\xb8te innen utgangen av juni m\xc3\xa5ned der \xc3\xa5rsregnskap, \xc3\xa5rsberetning og \xc3\xa5rlig melding behandles. Foretaksm\xc3\xb8ter holdes ellers etter behov. Unntaksvis holdes foretaksm\xc3\xb8te som telefonm\xc3\xb8te._NEWLINE_Sentrale f\xc3\xb8ringer som gis av foretaksm\xc3\xb8tet omfatter blant annet oppnevning av styret, endringer i foretakets vedtekter og fastsetting av styringskrav og rammer for virksomheten, herunder fastsetting av rammer for oppl\xc3\xa5ning.\n_START_SECTION_\nOppdragsdokument\n_START_PARAGRAPH_\nHOD utarbeider \xc3\xa5rlig et spesifisert oppdrag til de regionale helseforetakene gjennom oppdragsdokumentet. I oppdragsdokumentet er det gitt styringskrav knyttet til innholdet i spesialisthelsetjenesten gjennom m\xc3\xa5l og rammer for bruk av tildelte midler.\n_START_SECTION_\nFinansiering\n_START_PARAGRAPH_\nFinansieringen av de regionale helseforetakene er i hovedsak todelt: en basisbevilgning og en aktivitetsbasert finansiering. St\xc3\xb8rrelsen p\xc3\xa5 basisbevilgningen er uavhengig av produksjon av tjenester, og bestemmes blant annet av antall innbyggere og aldersammensetningen i en region.'